RESOLUCIÓN do 13 de xullo de 2009, da Xerencia do Complexo Hospitalario Universitario de Vigo, pola que se fai pública a composición e o funcionamento da mesa de contratación permanente.
SERVIZO GALEGO DE SAÚDE — III. OUTRAS DISPOSICIÓNS — 07/08/2009

O artigo 295 da Lei 30/2007, do 30 de outubro, de contratos do sector público, establece que corresponde ao órgano de contratación nomear os membros da mesa de contratación.
O artigo 21.4º do Real decreto 817/2009, do 8 de maio, polo que se desenvolve parcialmente a Lei de contratos do sector público, establece que a designación dos membros da mesa de contratación poderá facerse con carácter permanente ou de xeito específico para a adxudicación de cada contrato. Se é permanente, a súa composición deberá publicarse no Diario Oficial de Galicia.
Polo anteriormente exposto e en virtude das competencias delegadas no artigo 5 da Orde do 15 de xuño de 2009, sobre delegación de competencias en órganos centrais e periféricos do Servizo Galego de Saúde (DOG nº 119, do 19 de xuño),
ACORDO:
A constitución con carácter permanente da mesa de contratación do Complexo Hospitalario Universitario de Vigo (Chuvi), coas funcións que lle asignan a Lei 30/2007, do 30 de outubro, de contratos do sector público, así como o artigo 22 do Real decreto 817/2009, do 8 de maio, de desenvolvemento parcial da devandita lei.
Primeiro.-Composición da mesa de contratación.
A mesa de contratación terá a seguinte composición:
Presidencia: será exercida pola persoa titular da Dirección de Xestión e Servizos Xerais, que poderá ser substituída nos casos de vacante, ausencia ou enfermidade polo titular de calquera das outras direccións.
Vogais: un representante da Intervención Territorial da Consellería de Facenda, que poderá ser substituído no caso de vacante, ausencia ou enfermidade por outro interventor/a designado pola Intervención Territorial.
Un representante da Asesoría Xurídica do Servizo Galego de Saúde, que poderá ser substituído no caso de vacante, ausencia ou enfermidade por outro letrado/a que designe a Asesoría Xurídica do Servizo Galego de Saúde.
Un titular da Subdirección de Xestión e Servizos Xerais. No caso de vacante, ausencia ou enfermidade poderá ser substituído por outro subdirector designado pola Dirección de Xestión e Servizos Xerais.
Un representante da Área de Aprovisionamento, con nivel mínimo de supervisor de Enfermería, que poderá ser , substituído nos casos de vacante, ausencia ou enfermidade pola persoa titular da Xefatura do Servizo de Aprovisionamento.
Un representante do Servizo de Contratación Administrativa.
Secretaría: o titular da Xefatura do Servizo de Contratación Administrativa, que actuará con voz pero sen voto. Poderá ser substituído nos casos de vacante, ausencia ou enfermidade por outro representante do devandito servizo designado por quen exerza a presidencia.
Cando a natureza dos asuntos o requira, a presidencia poderá solicitar a incorporación á mesa de contratación de cantos asesores especializados e persoal técnico coide convenientes en razón dos seus especiais coñecementos técnico e poderá tamén solicitar cantos informes considere necesarios. Os asesores e persoal técnico actuarán con voz pero sen voto, sen que teñan a consideración de membros da mesa nin os seus informes vinculen a esta.
Segundo.-Normas de funcionamento da mesa de contratación.
A mesa de contratación reunirase, logo de convocatoria de quen exerza a presidencia, coa periodicidade que requiran os diferentes expedientes de contratación. Para a súa válida constitución deberán estar presentes a maioría absoluta dos seus membros entre os que teñen que estar, necesariamente, a representación da Asesoría Xurídica e a representación da Intervención Territorial Delegada. Os seus acordos adoptaranse por maioría de votos.
Supletoriamente, o seu funcionamento rexerase polo establecido para os órganos colegiados no capítulo II do título II da Lei 30/1992, do 26 de novembro, de réxime xurídico das administracións públicas e do procedemento administrativo común.
Terceiro.-Publicación e data de efectos.
A mesa de contratación será competente naqueles expedientes en que a orde de inicio teña lugar na mesma ou posterior data á de publicación deste acordo no Diario Oficial de Galicia.
Vigo, 13 de xullo de 2009.
Francisco Soriano Paredes
Xerente do Complexo Hospitalario Universitario
de Vigo